Dirvinis vieversys

perimvietės
 sėslus
 migracijos
 žiemavietės
 introdukuoti, gyvena sėsliai
 introdukuoti, bet tikėtinai išnykę

Dirvinis vieversys,terminai.vlkk.lt / Dirvinis vieversys | VLKK terminų bankas; nuoroda tikrinta: 2024.03.06. liaudyje dar vadinamas vyturiu, cyruliu, vieversiu, voversiu (Alauda arvensis) – žvirblinių paukščių (Passeriformes) būrio, vieversinių (Alaudidae) šeimos rūšis.


 Natūralus paplitimas 
Eurazijoje paplitęs nuo Atlanto vandenyno vakaruose iki Ramiojo vandenyno rytuose. Šiaurėje arealas siekia Kolos pusiasalį, Pečioros aukštupį, Obės vidurupį, Jenisėjaus, Lenos ir Kolymos žemupius. Pietinė arealo riba driekiasi Korėjos pusiasaliu, Tarimo baseinu, Pamyru, šiaurės Afganistanu, Užkaukaze, Mažąja Azija, Viduržemio jūros pakrante. Gyvena Šiaurės Afrikoje, dalyje salų. Žiemoja pietinėje Europoje, Afrikoje.

 Introdukavimo regionai 
Buvo įvežti į Australiją, Naująją Zelandiją, Havajus ir Britų Kolumbiją.britannica.com / skylark, (Alauda arvensis) | Encyclopædia Britannica

 Buveinės 
Gyvena pievose, dirvonuose, dykvietėse bei dirbamuosiuose plotuose. Lizdą suka iš sausų žolių stiebelių, šaknelių ar smulkių lapelių gilioje duobutėje ir gerai paslepia po žolių kuokšteliu.

 Dirviniai vieversiai Lietuvoje 
Lietuvoje gyvena Alauda arvensis arvensis porūšis. Dirviniai vieversiai laikomi vienu dažniausių mūsų krašto paukščių. Jie paplitę visoje šalies teritorijoje, bet labiausiai paplitę šalies vidurio rajonuose, retesni tik pietryčiuose. 
Lietuvoje kasmet peri 1 100000-1 500000 porų.bernardinai.lt / Kokių rūšių vieversių peri Lietuvoje?; Parengta pagal Vytauto Jusio, Sauliaus Karaliaus ir Liutauro Raudonikio „Lietuvos paukščių pažinimo vadovą“ (leid. „Lututė“, 2012). | 2013 02 23 Šalyje perintys dirviniai vieversiai yra sezoniniai migrantai. Į Lietuvą atskrenda kovo mėn. pradžioje, išskrenda spalį.vle.lt / Vieversiniai | Visuotinė lietuvių enciklopedija

 Folkloras 
Kadangi dirviniai vieversiai vieni pirmųjų tarp Lietuvos paukščių sugrįžta į Lietuvą iš žiemaviečių, tai lietuvių tautosakoje jis vaizduojamas kaip pavasario pranašas ir savo čirenimu žadinantis gamtą. Jis yra atgimimo, jaunatviškumo simbolis.„Lietuvos fauna“: Paukščiai 2., Vilnius, „Mokslas“, 1991 m.

Vieversys vadinamas lietuvių artojų draugu ir nuolatiniu jų palydovu, kviečiančių artoją išeiti į laukus.

Lietuvių protėviai manydavo, kad jei vieversys parskrenda anksčiau nei vasario 24 d., reikštų, kad dar ilgokai bus šalta, bet jei parskrenda vėliau nei vasario 24 d., reikštų kad pavasaris bus ankstyvas.day.lt / Šv. Motiejus, Vieversio diena

Vasario 24-oji – Lietuvoje minima kaip Vieversio diena.

 Išvaizda 
Dirvinis vieversys šiek tiek didesnis už naminį žvirblį (Passer domesticus). Jo kūno ilgis 18–19 cm, atstumas tarp išskleistų abiejų sparnugalių 30-36 cm, Suaugusių sparno ilgis 10,2–11,7 cm: patinų sparno ilgis 10,9–11,9 cm, patelių sparno ilgis 10,0–11,0 cm. Suaugusių svoris 32,6–44,8 g: patinai 34,4–46,1 g, patelės 30,6–39,9 g.bto.org / Skylark - Alauda arvensis | British Trust for Ornithology (BTO)

Patino ir patelės kūno viršutinė pusė pilkai rusva, galva ir nugara išmarginta tamsiomis išilginėmis dėmelėmis. Kūno apačia balsva, pagurklyje ir kūno šonuose yra juodi taškeliai.

Dėl savo plunksninio apdaro, jis savo pamėgtose buveinėse ant žemės nepastebimas.oiseaux-birds.com / Sky Lark - Alauda arvensis

 Perėjimas 
Patelė deda 3-5 pilkai baltus, gausiai išmargintus rudai alyvinės spalvos dėmėmis kiaušinius. Juos peri viena patelė 11-12 dienų. Per šį laiką patinas tęsia teritorinius pasirodymus. Viščiukus maitina abu tėvai, jie greitai auga. Maždaug 9-10 dienų amžiaus jaunikliai palieka lizdą ir apsistoja aplinkinėje augmenijoje. Sulaukę trijų savaičių, jaunikliai skraido. Išveda dvi vadas. Literatūros duomenimis, esant optimalioms buveinės ir klimato sąlygoms, vienos patelės metinių vadų skaičius gali siekti iki keturių.oiseaux.net / Eurasian Skylark - Alauda arvensis - Alouette des champs Daug lizdų nukenčia nuo žmogaus ūkinės veiklos.

 Čirenimas 
Giesmė - malonus energingas čirenimų srautas, linksmais triliavimais, besikaiteliojantis su mimikrija. Triliavimas gana balsingai skambus ir gana pilno tono.birdid.no / Skylark (Alauda arvensis) Čirena dirvinių vieversių patinėliai pakilę į 50–100 m aukštį.avibase.bsc-eoc.org / Eurasian Skylark - Alauda arvensis

Paukštis aktyvus šviesiu paros metu, todėl maloniai nuteikia jo čirenimas, girdimas nuo ankstyvo pavasario iki rugpjūčio vidurio.

 Mityba 
Dirvinis vieversys dažniausiai gyvena ant žemės. Maitindamasis ant žemės, maisto ieško eidamas į priekį prigludęs. Minta vabzdžiais, miglinių augalų sėklomis, o rudenį ir ankstyvą pavasarį lesa augalų sėklas, šviežius lapus, daigų viršūnėles. 

 Amžius 
Gyvena iki 12 metų.

 Porūšiai 
Išskiriami šie dirvinių vieversių porūšiaiworldbirdnames.org / Nicators, Bearded Reedling, larks; IOC World Bird List | v11.2:
 A. a. arvensis Linnaeus, 1758; Nominalinis porūšis. Paplitimas: šiaurės, vakarų ir vidurio Europa. Šis porūšis peri ir Lietuvoje.
 A. a. sierrae Weigold, 1913;	Portugalija, centrinė ir pietinė Ispanija.
 A. a. harterti	Whitaker, 1904; šiaurės vakarinė Afrika.
 A. a. cantarella Bonaparte, 1850; Pietinė Europa nuo šiaurės rytų Ispanijos, driekiasi iki ir per Turkiją, Kaukaze.
 A. a. armenica	Bogdanov, 1879; pietryčių Turkija ir iki Irano.
 A. a. dulcivox Hume, 1872; Europinės Rusijos pietryčiai, Vakarų Sibiras ir iki šiaurės vakarų Kinijos ir pietvakarių Mongolijos.
 A. a. kiborti Zaliesski, 1917; pietinis Sibiras, šiaurinė ir rytų Mongolija bei šiaurės rytų Kinija.
 A. a. intermedia Swinhoe, 1863; šiaurės centrinis Sibiras ir iki šiaurės rytų Kinijos bei Korėjos pusiasalis.
 A. a. pekinensis Swinhoe, 1863; šiaurės rytų Sibiras, Kamčiatkos pusiasalis ir Kurilų salos.
 A. a. lonnbergi Hachisuka, 1926; šiaurinė Sachalino salos dalis.
 A. a. japonica Temminck & Schlegel, 1848; pietinė Sachalino salos dalis, pietinės Kurilų salos, Japonija ir Riūkiū salos.

 Taip pat skaitykite 
 Paprastasis kuoduotasis vieversys (Galerida cristata) - 2021 m. įrašytas į Lietuvos raudonosios knygos 0(Ex) kategoriją, kuris yra morfologiškai l. panašus, čiulbantis panašia giesme, bet genetiškai skirtingas nei Lietuvoje įprastas dirvinis vieversys.

 Galerija 

 Šaltiniai 

 Nuorodos 
 birdsoftheworld.org / Eurasian Skylark - Alauda arvensis
 ebird.org / Eurasian Skylark - Alauda arvensis
 datazone.birdlife.org / Eurasian Skylark - Alauda arvensis
 birdid.no / Comparing Species: Skylark (Alauda arvensis) & Crested Lark (Galerida cristata) (dirvinio vieversio (Alauda arvensis) ir paprastojo kuoduotojo vieversio (Galerida cristata) palyginimas)
 featherbase.info / Sky Lark - Alauda arvensis
 rspb.org.uk / Skylark - Alauda arvensis
 xeno-canto.org / Eurasian Skylark · Alauda arvensis · Linnaeus, 1758 (dirvinių vieversių čirenimų įrašai)
 youtube.com / Bird sounds - Skylark singing in the spring sky (dirvinio vieversio čirenimas buveinėje)
 youtube.com / Feldlerche Gesang (Singflug) (dirvinio vieversio čirenimas buveinėje)
 youtube.com / Feldlerche (dirvinio vieversio čirenimas buveinėje)
 youtube.com / Feldlerche (Alauda arvensis) (dirvinio vieversio čirenimas buveinėje)
 youtube.com / Bird sounds - Skylark chirping (vaizdo siužetas apie dirvinius vieversius)
 youtube.com / Ein Meistersänger verstummt – Die Feldlerche, Vogel des Jahres 2022 (vokiečių kalba pasakojimas apie dirvinį vieversį)

Kategorija:Vieversiniai